b'\n_START_ARTICLE_\nAtomska, molekulska in opti\xc4\x8dna fizika\n_START_PARAGRAPH_\nAt\xc3\xb3mska in mol\xc3\xa9kulska f\xc3\xadzika je veja fizike, ki preu\xc4\x8duje zgradbo atomov in molekul, njihovo elektronsko ovojnico, energijske nivoje, spektre in druge lastnosti atomov in molekul._NEWLINE_Atomska fizika ni sopomenka za jedrsko fiziko, \xc4\x8deprav se v javnosti ta pridevnika ob\xc4\x8dasno zamenjujeta. Atomska fizika se ne ukvarja s procesi v atomskem jedru, ki jih preu\xc4\x8duje jedrska fizika, \xc4\x8deprav v\xc4\x8dasih lastnosti jedra (npr. hiperfina struktura) pomembno vplivajo na lastnosti atoma._NEWLINE_Za\xc4\x8detki atomske fizike so zaznamovani z odkritjem in natan\xc4\x8dnim preu\xc4\x8devanjem spektralnih \xc4\x8drt. To so ostro dolo\xc4\x8dene \xc4\x8drte v spektru segretih plinov ali par, v katerih prosti atomi oddajajo svetlobo s to\xc4\x8dno dolo\xc4\x8deno valovno dol\xc5\xbeino. V trdninah ali kapljevinah so atomi bli\xc5\xbeje skupaj, zato vplivajo drug na drugega, kar privede do zveznega spektra._NEWLINE_Preu\xc4\x8devanje spektralnih \xc4\x8drt je pripeljalo do Bohrovega modela atoma in nadalje do dana\xc5\xa1njega razumevanja elektronske ovojnice atoma, kot jo podaja orbitalni model atoma, ki je osnova vsega razumevanja kemije. Ti rezultati so zahtevali ve\xc4\x8d kot sto let raziskav, ki so na koncu postavile kemijo na trdne temelje, obenem pa obrodile \xc5\xa1tevilne druge uporabne rezultate.'